Latvijas Investīciju un attīstības aģentūra
Atbildes uz piegādātāju jautājumiem
Automatizācijas un MI risinājums atbalsta programmu Pieteikumu formālai atbilstības pārbaudei, ieviešana portālā Business.gov.lv, attīstība un uzturēšana
LIAA 2026/8 ERAF

1. jautājums
Kādi ir paredzētie vai pieļaujamie limiti Risinājuma licenču, SaaS piekļuves, uzturēšanas, mākoņresursu, ārējo API, meklēšanas servisu un LLM tokenu/API izsaukumu izmaksām visā līguma darbības laikā?

LIAA atbilde:
TS nosaka, ka Risinājums ir gatavs, tirgū pieejams SaaS pakalpojums, ko Izpildītājs uztur savā infrastruktūrā un attīsta plašākai lietotāju grupai. Iepirkuma priekšmets nav individuāli izstrādāts risinājums Pasūtītāja vidē. Izmaksas, kas raksturīgas individuālai izstrādei vai pielāgotai infrastruktūrai nav attiecināmas uz Pasūtītāju.

	[TS 1.] "Risinājumam jābūt nodrošinātam kā Izpildītāja uzturētam (SaaS) pakalpojumam Izpildītāja nodrošinātā drošā datu centra vai mākoņpakalpojumu vidē."

	[TS 26.] "Izpildītājs nav tiesīgs pieprasīt papildu samaksu par uzturēšanas, drošības, veiktspējas, savietojamības vai tehnoloģiskās aktualizācijas darbiem, kas nepieciešami, lai Risinājums atbilstu noteiktajām prasībām."



Vēršam uzmanību, ka mainīgās izmaksas Pasūtītājs sedz tikai turpmāk norādītajos gadījumos. Katrā no tiem Pretendentam piedāvājumā ir jānorāda izmaksu veidošanās pamatojums, aprēķina metodika un pierādījumi, kas apliecina attiecīgo izmaksu nepieciešamību.

1. izņēmums: LLM tokenu/API izsaukumu izmaksas
Pieteikumos ietvertās sensitīvās komerciālās informācijas apstrādei nepieciešama LLM izvietošana Pasūtītāja kontrolētā drošā tenantā — nevis Izpildītāja vispārējā SaaS infrastruktūrā. Tas ir tehnoloģiski un juridiski pamatots izņēmums, kas rada mainīgu izmaksu komponentu, kuru Izpildītājs objektīvi nevar iekļaut vienotā SaaS abonēšanas maksā.

	[TS 1.] "Ar Pasūtītāja pārvaldītā LLM tenanta izmantošanu saistītās tokenu/API izsaukumu izmaksas sedz Pasūtītājs kā mainīgās izmaksas, ciktāl tās nav iekļautas Pretendenta piedāvātajā cenā."


Cenas noteikšanas kārtība: faktiskais tokenu patēriņš × LLM/ API izsaukumu pakalpojumu sniedzēja publicētais tarifs. Pretendentam piedāvājumā jāiesniedz patēriņa modelis pie 600-800 un pie 1200 Pieteikumiem mēnesī, kā arī jāapliecina izmaksu minimizēšanas mehānismi (optimizēta atkārtota apstrāde, kešošana).

2. izņēmums: ārējo datu avotu piekļuves izmaksas
Atsevišķu programmu formālās atbilstības pārbaudei var būt nepieciešami dati, kas nav pieejami caur Business.gov.lv, taču ir objektīvi nepieciešami Pieteikuma izvērtēšanai (piemēram, tīmekļa meklēšanas servisi). Šādu avotu izmantošana un apjoms ir programmas specifisks un mainīgs.

	[TS 6.] "Pasūtītājs apmaksā ar to izmantošanu saistītās mainīgās izmaksas tikai tad, ja tās ir objektīvi nepieciešamas, iepriekš rakstiski saskaņotas ar Pasūtītāju un caurskatāmi uzskaitītas."


Cenas noteikšanas kārtība: faktiskais API izsaukumu skaits × datu izgūšanas pakalpojumu sniedzēja publicētais tarifs. Pakalpojums nav Izpildītāja brīva izvēle un prasa atsevišķu iepirkuma procedūru, kas ir organizējama valsts pārvaldei noteiktajā kārtībā. Prognozētais izmantošanas apjoms saskaņojams ar Pasūtītāju pirms lietošanas uzsākšanas. Izpildītājam ir pienākums pierādīt, ka datu avots nav pieejams caur Business.gov.lv, izvēle ir saimnieciski pamatota (tirgus izpēte vai alternatīvu salīdzinājums) un izmantošana notiek minimāli nepieciešamā apjomā.

Optimizācijas pienākums
Abos izņēmuma gadījumos Izpildītājam ir aktīvs pienākums minimizēt mainīgo izmaksu apjomu visā līguma darbības laikā:

	[TS 1.] "Optimizētas ekspluatācijas un uzturēšanas izmaksas, pamatoti pielietojot attiecīgo tehnisko risinājumu un tā izsaukšanas biežumu." Deterministiskā loģika strukturētos gadījumos ir prioritāra pār LLM izsaukumu.

	[TS 16.] "Pie paaugstinātas slodzes un atkārtotiem datu pieprasījumiem obligāti jāizmanto kešatmiņas risinājumi, lai novērstu lieku API slodzi."



Izpildītājs ceturkšņa pārskatā dokumentē mainīgo izmaksu faktisko patēriņu sadalījumā pa kategorijām, izmaksu dinamiku un veiktos optimizācijas pasākumus. Pasūtītājam ir tiesības atteikt apmaksu par izmaksām, kas nav dokumentētas, nav iepriekš saskaņotas vai radušās neoptimāla pielietojuma dēļ.

Pasūtītāja iepirkuma mērķis ir gatavs, tirgū pieejams SaaS produkts, nevis individuāli izstrādājams un/vai Pasūtītāja vidē uzturams risinājums.

2. jautājums
Lūdzam precizēt, kas tiek uzskatīts par "konfigurāciju" un kas par "papildu izstrādi", īpaši gadījumos, kad jaunas programmas kritērijiem nepieciešama jauna datu loģika, jauns ārējais datu avots, jauns dokumentu tips vai jauns Business.gov.lv API lauks.
LIAA atbilde:
	[TS Definīcijas] "Konfigurācija" — pielāgojumi administrācijas panelī bez piekļuves pirmkodam: kritēriju loģika, programmu definīcijas, mainīgie, dokumentu tipi, uzvednes, RAG parametri, datu avotu sasaiste.

	[TS Definīcijas] "Programmatūras izstrāde" — piekļuve pirmkodam, API specifikācijas maiņa, jauna komponenta izveide vai strukturāla pārbūve.

	[TS 26.] Konfigurācijas veikšanai nedrīkst būt nepieciešamas programmatūras koda izmaiņas. Konfigurēšana ir Risinājuma pamatfunkcionalitāte, iekļauta fiksētajā maksā.



Konkrēto gadījumu kvalifikācija:
1. Jauna programma ar jaunu datu loģiku → konfigurācija, ja realizējama ar administrācijas paneļa mehānismu.
1. Jauns dokumentu tips → konfigurācija, ja definējams administrācijas panelī.
1. Jauns Business.gov.lv API lauks → konfigurācija, ja lauks pieejams caur esošo Business.gov.lv integrāciju.
1. Jauns ārējais datu avots → konfigurācija, ja piesaistāms ar esošajiem mehānismiem; ja nepieciešama jauna integrācija — papildu izstrāde tikai pēc atsevišķas rakstiskas vienošanās (TS 4. punkts).

Pasūtītāja iepirkuma mērķis ir gatavs, tirgū pieejams SaaS produkts, nevis individuāli izstrādājams un/vai Pasūtītāja vidē uzturams risinājums.

3. jautājums
Kāds konkrēts LLM vai LLM pakalpojumu kopums Pasūtītāja mākoņvidē ir pieejams vai plānots šī risinājuma izmantošanai?

LIAA atbilde:
Tehniskā specifikācija nenosaka konkrētu LLM modeli, LLM pakalpojuma komercnosaukumu vai konkrētu ražotāju.

Vienlaikus LLM funkcionalitātes nodrošināšana nav interpretējama kā Pretendenta tiesības pēc saviem ieskatiem izvēlēties jebkuru ārēju LLM pakalpojumu vai datu apstrādes vidi. Piedāvātajam risinājumam jābūt īstenojamam, ievērojot Pasūtītājam tiesiski un tehniski pieejamo mākoņpakalpojumu, identitātes pārvaldības, drošības, auditēšanas un datu apstrādes vidi, kā arī visas Tehniskajā specifikācijā noteiktās prasības.

	[TS 1.] "LLM izmantošanai jābūt nodrošinātai Pasūtītāja esošajā mākoņvidē, saglabājot Pasūtītāja kontroli pār datu apstrādi, piekļuves tiesībām, auditācijas ierakstiem un LLM izmantošanas nosacījumiem."



LLM pakalpojuma vai ar to saistītās datu apstrādes vides izmantošana nav Izpildītāja brīva izvēle un ir pieļaujama tikai tad, ja Pasūtītājam ir tiesisks un līgumisks pamats attiecīgā pakalpojuma izmantošanai vai šāds pamats tiek nodrošināts valsts pārvaldei piemērojamā kārtībā pirms pakalpojuma izmantošanas uzsākšanas. Pasūtītājs šī iepirkuma ietvaros neparedz atsevišķi iegādāties tādu LLM pakalpojumu, kura izmantošanai būtu nepieciešama atsevišķa publiskā iepirkuma procedūra.

Pasūtītājs neuzņemas pienākumu pielāgot infrastruktūru Pretendenta izvēlētam LLM pakalpojumam vai datu apstrādes videi.

4. jautājums
Kā tiks vērtēta prasība par vismaz 90% Risinājuma ieteikumu atbilstību Pasūtītāja darbinieka galīgajam lēmumam, ja Pasūtītāja darbinieka lēmums var ietvert arī subjektīvus, ekspertu vai ārpus formālās atbilstības tvēruma esošus apsvērumus?

LIAA atbilde:
Risinājuma ieteikumu atbilstība tiks vērtēta attiecībā uz tā spēju pareizi novērtēt Pieteikuma atbilstību definētajiem formālajiem kritērijiem, pamatojoties uz informāciju, kas bija pieejama un apstrādāta caur Risinājumu konkrētā izvērtēšanas brīdī. Vērtējumā netiek ņemti vērā apsvērumi, kas pārsniedz formālās atbilstības tvērumu vai pamatojas uz informāciju, kas nav bijusi Risinājumam pieejama.

Kvalitātes rādītāju aprēķina metodika, izlases apjoms, iekļaujamie un neiekļaujamie gadījumi tiek dokumentēti un saskaņoti sākotnējās validācijas periodā, ievērojot TS 10. punktā noteiktos minimālos sliekšņus.

	[TS 10.] Metodika, izlases apjoms un iekļaujamie gadījumi tiek dokumentēti sākotnējās validācijas periodā un saskaņoti ar Pasūtītāju, ievērojot noteiktos minimālos sliekšņus.



5. jautājums
Vai WCAG 2.1 AA prasība attiecas tikai uz Risinājuma administrācijas saskarni, vai arī uz visiem Business.gov.lv lietotājam redzamajiem MI rezultātu attēlojumiem?
LIAA atbilde:
	[TS 13.] WCAG 2.1 AA prasība noteikta Risinājuma administrācijas saskarnes kontekstā.


Ja Izpildītājs nodod Business.gov.lv tikai strukturētus datus (JSON), to vizuālais attēlojums Business.gov.lv pusē nav šī iepirkuma tvērums. Tomēr nododamie dati nedrīkst radīt šķēršļus WCAG prasību izpildei Business.gov.lv saskarnē. Jebkuri Izpildītāja iegultie saskarnes elementi (iFrame, čata saskarne, rezultātu logi u.c.) jānodrošina WCAG 2.1 AA līmenī.

6. jautājums
Vai katrai aktīvajai programmai Pasūtītājs nodrošinās strukturētus formālās atbilstības kritērijus, vērtēšanas vadlīnijas, piemērus, lēmumu vēsturi un datu lauku kartējumu, vai arī šo materiālu sagatavošana un strukturēšana ietilpst Izpildītāja sistēmanalīzes tvērumā?
LIAA atbilde:
	[TS 3.] Sistēmanalīze ir Izpildītāja pienākums un pakalpojuma sastāvdaļa, iekļauta piedāvātajā cenā. Izpildītājs analizē programmas, kritērijus, datu plūsmas, dokumentu veidus, kritēriju loģiku un datu lauku kartējumu.


Pasūtītājs nodrošina sadarbību, piekļuvi programmu aprakstiem un vērtēšanas vadlīnijām (pieejamas business.gov.lv), kā arī saskaņo sistēmanalīzes rezultātus. Vēsturiskus lēmumus vai precedentus Pasūtītājs var nodrošināt kā papildu materiālu, taču to sagatavošana nav Pasūtītāja primārais pienākums un nevar būt priekšnosacījums sistēmanalīzes veikšanai.

7. jautājums
Lūdzam precizēt, kā jānodrošina TS 26. punkta prasība "Risinājums mācās no šiem apstiprinājumiem", ņemot vērā prasību neizmantot Pasūtītāja datus modeļu apmācībai ārpus īpaši definētas kontrolētas vides.

LIAA atbilde:
	[TS 19.] "Zināšanu bāzes papildināšana, RAG indeksēšana un lietotāju atgriezeniskās saites izmantošana ir Risinājuma standarta funkcionalitāte, kas nav uzskatāma par modeļa parametru modifikāciju."



"Mācīšanās no apstiprinājumiem" primāri nozīmē: RAG zināšanu bāzes papildināšanu ar apstiprinātiem piemēriem, uzvedņu (promptu) un konfigurācijas uzlabošanu, etalona piemēru izmantošanu. Šī funkcionalitāte nav uzskatāma par datu nodošanu apmācībai ārpus kontrolētas vides.

	[TS 1.] "Nevieni Pasūtītāja dati netiek izmantoti modeļa apmācībai ārpus īpaši definētas, izolētas infrastruktūras, kas pieder Pasūtītājam un kurai nav savienojuma ar Izpildītāja citām sistēmām."



8. jautājums
Vai ar jēdzienu "mācīšanās" tiek saprasta RAG zināšanu bāzes papildināšana, konfigurācijas/promptu uzlabošana un etalona piemēru izmantošana, vai arī tiek sagaidīta faktiskā modeļa fine-tuning apmācība?
LIAA atbilde:
"Mācīšanās" TS izpratnē ir RAG zināšanu bāzes papildināšana, uzvedņu (promptu) un konfigurācijas uzlabošana un etalona piemēru izmantošana. Faktisks modeļa parametru pielāgošana (fine-tuning) nav obligāta prasība.
Ja Pretendents piedāvā pielāgošanu (fine-tuning), tas pieļaujams tikai ar Pasūtītāja iepriekšēju rakstisku saskaņojumu un Pasūtītāja kontrolētā, izolētā infrastruktūrā.

Šīs atbildes sagatavota, pamatojoties uz TS formulējumiem. Tās precizē prasību piemērošanu, bet neatceļ un nepapildina TS tekstu. Autoritatīvs avots visos gadījumos ir TS oriģinālteksts.
